Nelihenkisen vantaalaisperheen hauska uimareissu Päijänteellä muuttui karmaisevaksi, kun perhe löysi rantavedestä mahdollisesti ihmisen varpaan.

Joutsan seudulla mökkeilevä vantaalaisperhe lähti sunnuntaina iltapäivällä veneilemään kauniissa hellesäässä Päijänteelle.

Huviajelun aikana oli tarkoitus pysähtyä uimaan ja vilvoittelemaan Luhangan kuntaan kuuluvan Ahosaaren hiekkarantaan.

Juuri kun perhe oli lipumassa rantaan, huomasi isä rantavedessä oletettavasti ihmisen ruumiinosan. Samalla hetkellä myös perheen 11-vuotias tytär teki saman havainnon.

- Tytär järkyttyi, sillä hän tunnisti heti, mistä voi olla kyse. Onneksi nuorempi lapsista ei huomannut mitään, eikä hänelle ole asiasta kerrottu, isä kertoo.

Vantaalaisperhe löysi sunnuntaina iltapäivällä Päijänteeltä ihmisen varpaalta näyttävän kappaleen. Poliisi selvittää, onko kyse todella ihmisen ruumiinosasta. LUKIJAN KUVA

Ei epäillä rikosta

Perheen isä ilmoitti löydöksestä heti hätäkeskukseen, josta tieto välitettiin poliisille.

Tutkinnanjohtajan, rikoskomisario Veli-Pekka Välisaaren mukaan poliisi selvittää ensiksi, onko löydös todella ihmisen varvas ja jos on, kenen. Välisaari itse ei ollut vielä maanantaina iltapäivällä nähnyt löydöstä.

- Teemme tavanomaista teknistä tutkintaa ja tarvittaessa laboratoriokokeita ja dna-testejä, jos niistä kävisi ilmi, liittyykö tämä johonkin juttuun vai ei.

Välisaaren mukaan Keski-Suomen poliisin tiedossa ei ole kyseisellä seudulla kadonneita henkilöitä, jolle varvas voisi kuulua. Poliisi ei myöskään tässä vaiheessa epäile rikosta.

- Ihmisiltä irtoilee sormia ja varpaita erilaisissa onnettomuuksissa, joten en pidä sitä mahdottomana tässäkään tapauksessa.

- Tai jos vaikka on hauki puraissut, Välisaari naurahtaa.

Poliisi pitääkin hyvin mahdollisena, ettei varpaan omistajaa koskaan löydy.

- Jos nyt joku tuntee piston sydämessään, että on hävittänyt varpaansa tuolla seudulla, niin voi ilmoittautua, Välisaari lohkaisee.

Juttu jatkuu kuvan jälkeen.

Löytöpaikka on kaunis hiekkaranta Päijänteellä sijaitsevassa Ahosaaressa. LUKIJAN KUVA

Tunnelma latistui

Varpaalta näyttävän kappaleen löytänyt vantaalaismies arvelee sen olleen vedessä jo jonkin aikaa, sillä muutaman senttimetrin mittainen möykky on turvonnut ja myös lahoaminen vaikuttaa käynnistyneen.

Perhe jäi ikävästä löydöksestä huolimatta rannalle toviksi uimaan, vaikka tunnelma oli isän mukaan latistunut.

- Uin itsekin siinä ja etsiskelin, josko vedestä löytyisi muita ruumiinosia. Sillä hetkellä ei ainakaan sattunut mitään erityistä silmiin. Päijänne on kirkas järvi muuten, mutta pohja on tumma, isä sanoo.

Suoranaista kammoa uimiseen ei tullut, sillä anestesiahoitajana työskentelevä isä sanoo tottuneensa jo työnkin puolesta näkemään kaikenlaista.

- Tytär sen sijaan säikähti ja löydös mietitytti häntä viime yönäkin.